**Dôvodová správa**

1. **Všeobecná časť**

Návrh zákona, ktorým sa mení a dopĺňa zákon č. 461/2003 Z. z. o sociálnom poistenía o zmene a doplnení niektorých zákonov v znení neskorších predpisov ( ďalej len „návrh zákona“) reaguje na zhoršenú situáciu študentov, ktorí sa snažia cez letné prázdniny privyrobiť si na pokrytie výdavkov spojených s ich vzdelávaním.

Novelizáciou zákona o sociálnom poistení účinnou od 1.1.2013 sú študenti, ktorí pracujú na dohodu o brigádnickej činnosti poškodení zo strany štátu výrazným zvýšením odvodov. To sa najviac prejavilo počas letných prázdnin, kedy si časť študentov snaží zarobiť aj na nasledujúci školský resp. akademický rok.

Vláda umožnila študentovi, ktorý nedosiahol vek 18 rokov oslobodenie jednej brigády mesačne do výšky 8,39% priemernej mesačnej mzdy v hospodárstve Slovenskej republiky zistenej štatistickým úradom za rok, ktorý dva roky predchádza kalendárnemu roku, za ktorý sa platí poistné na dôchodkové poistenie, a to až do konca kalendárneho mesiaca, v ktorom fyzická osoba dovŕšila vek 18 rokov, inak vo výške 19,72 % priemernej mesačnej mzdy v hospodárstve Slovenskej republiky zistenej štatistickým úradom za rok, ktorý dva roky predchádza kalendárnemu roku za ktorý sa platí poistné na dôchodkové poistenie.

V roku 2014 sú to mesačne sumy 68 eur do 18 rokov a 159 eur od 18 rokov.

Vzhľadom na to, že výška oslobodenia je v každom mesiaci rovnaká, nereflektuje skutočnosť, že študenti počas letných prázdnin pracujú výrazne viac ako počas školského či akademického roka. Návrh zákona umožňuje študentom počas mesiacov júl a august privyrobiť si cez dohody o brigádnickej práci bez zvýšených odvodov do dvojnásobnej výšky oproti ostatným mesiacom kalendárneho roka.

Návrh zákona bude mať nepriaznivý dopad na štátny rozpočet. Kvantifikácia je uvedená v doložke vplyvov.

Návrh zákona je v súlade s Ústavou Slovenskej republiky, ústavnými zákonmi a ostatnými všeobecne záväznými právnymi predpismi Slovenskej republiky, s právom Európskej únie, medzinárodnými zmluvami a inými medzinárodnými dokumentmi, ktorými je Slovenská republika viazaná.

1. **Osobitná časť**

**K čl. I**

**K bodu 1**

V mesiacoch júl a august sa zdvojnásobuje maximálna suma mesačného príjmu z dohôd o brigádnickej práci študentov pre osobu ktorá nedovŕšila vek 18 rokov, ktorá je oslobodená od povinného dôchodkového poistenia na výšku 16,78% priemernej mesačnej mzdy v hospodárstve Slovenskej republiky zistenej štatistickým úradom SR za rok, ktorý dva roky predchádza kalendárnemu roku, za ktorý sa platí poistné na dôchodkové poistenie, a to až do konca kalendárneho mesiaca, v ktorom fyzická osoba dovŕšila vek 18 rokov.

Rovnako sa v mesiacoch júl a august zdvojnásobuje maximálna suma mesačného príjmu z dohôd o brigádnickej práci študentov, ktorá je oslobodená od povinného dôchodkového poistenia na výšku 39,44% priemernej mesačnej mzdy v hospodárstve Slovenskej republiky zistenej štatistickým úradom Slovenskej republiky za rok, ktorý dva roky predchádza kalendárnemu roku, za ktorý sa platí poistné na dôchodkové poistenie, pre fyzickú osobu staršiu ako 18 rokov.

V mesiacoch júl a august 2014 by to znamenalo mesačne sumy 136 eur pre študentov do 18 rokov a 318 eur pre študentov od 18 rokov.

**K čl. II**

Ustanovuje sa účinnosť zákona k 1. augustu 2014.